SHBA: Rindizen polemikat rreth marrëdhënieve racore
Debatet filluan pas arrestimit nga policia të një profesori afrikano-amerikan të Harvardit
Arrestimi i profesorit të Universitetit Harvard, Henry Louis Gates dhe akuzat e tij për racizëm kundër policit James Crowley ndezën polemikat për paragjykime racore nga forcat e rendit. Kreu i Shoqatës Kombëtare të Policëve me Ngjyrë, Charles Wilson thotë se shpesh herë policia ndalon, merr në pyetje ose arreston njerëz bazuar në ngjyrën e lëkurës dhe jo në prova reale. Policia akuzohet shpesh se ushqen paragjykime racore, pra se mbështetet tek karakteristikat racore dhe etnike për të arritur në përfundimin nëse dikush është më i prirur të kryejë krime. Për shembull, statistikat tregojnë se afrikano-amerikanët ndalohen dhe kontrollohen më shpesh nga policia rrugore se sa të bardhët. Scott Newman, menaxher në një hotel në Uashington, thotë se e ka provuar vetë këtë prirje: Paul Butler, ish prokuror federal, kujton momentin kur e arrestuan para shtëpisë, pasi ishte zënë me fqinjin për vendin e parkimit. Paragjykimet racore që shfaq policia ndërthuren me faktorë si dallimet mes klasave dhe kulturave. Stephen Smith, komentator në shtyp, thotë se megjithëse është shënuar përparim në marrëdhëniet racore, dinamika mes popullatës zezake dhe policisë mbetet e komplikuar. FBI-ja thotë se afrikano-amerikanët kanë ritme 7 herë më të larta të burgosjes se të bardhët. Një anketë e fundit e rrjetit televiziv ABC tregon se shumica e afrikano-amerikanëve thonë se nuk trajtohen njësoj si të bardhët. Dhe në disa shtete ata kanë arritur fitore kur kanë hedhur në gjyq policinë nën akuzat për paragjykime racore. Rebeka Headon, juriste pranë Bashkimit Amerikan për Liri Civile thotë se paragjykimet racore ishin ndër faktorët që çuan në përplasjet mes aktivistëve për të drejta civile dhe policëve të bardhë në vitet ’60. Por ajo shton se ka pasur një farë përmirësimi: Pete Rubino, polic në pension, thotë se sjellja e policisë ka shënuar përparim të madh, por nevojitet përmirësim i mëtejshëm. Ai thotë se edhe policët janë të shqetësuar nga akuzat e ngritura në lidhje me incidentin e profesor Gates. Departamenti i Policisë së qytetit Cambridge, që arrestoi Profesorin Gates, është një ndër agjencitë e shumta të rendit në vend, ku zhvillohen programe për të ndihmuar policët të kuptojnë dallimet kulturore, të qetësojnë situatën dhe të gjejnë mënyrën më të mirë të reagimit për të shmangur perceptime negative. //ii